Harry Potter

Van Wikipedia

Harry Potter is 'n fictief persoen, gesjape door de Britse sjriefster J.K. Rowling. Heer is de hoofpersoen vaan tot noe zes beuk die al ziene naom draoge en die oongekind populair geweure zien bij awwer kinder en volwassene.

Inhawd

[bewirk] Harry Potter

Harry Potter is 'ne touveneerslierling, dee oet twie touveneers gebore is. Evels zien z'ne pa en zien ma al vreug vermaord door Voldemort, 'ne mechtege en koeje touveneer, en sinsdeden is 'r opgetrokke door ziene noonk en zien tant, die 'm slech behandele. Es 'r elf jaor is weurt 'r opgespeurd door de touveneerssjool Hogwarts (Zweinstein), woe al touveneerskeender opaon mote es ze die leeftied bereike. Harry kump dao aon en oontwikkelt ziech es 'ne goje lierling, meh raak veural eder jaor wier verwikkeld in e gevech mèt Voldemort of ein vaan zien versjijninge.

[bewirk] De cyclus

Vaan al zes beuk die versjene zien besjrijf eder stök ein vaan zien studiejaore op Hogwarts/ Zweinstein. De deile vertuine 'n dudelike oontwikkeling vaan gewoen avonturebook tot psychologische roman, die parallel löp aon de geis vaan zien hoofpersoen, en aonnemelik ouch die vaan de lezers. De beuk zien:

  • Harry Potter and the Philosopher's Stone (en de Steen der Wijzen)
  • Harry Potter and the Chamber of Secrets (en de Geheime Kamer)
  • Harry Potter and the Prisoner of Azkaban (en de Gevangene van Azkaban)
  • Harry Potter and the Goblet of Fire (en de Vuurbeker)
  • Harry Potter and the Order of the Phoenix (en de Orde van de Feniks)
  • Harry Potter and the Half Blood Prince (en de Halfbloed-Prins)

't Zevende deil is nog neet gepubliceerd.

De belangriekste figure in dees beuk zien wijers: Ron Weasley (Ron Wemel) en Hermione Ganger (Hermelien Griffel), Harry zie beste vrun, Albus Dumbledore (Albus Perkamentus), 't sjaolhoof vaan Hogwarts/ Zweinstein, Severus Snape (Severus Sneep), lierer touverdrenk mèt wee Harry op slechte voot steit, Hagrid, 'ne haafreus dee 't Verboje Bos bewaak.

[bewirk] Verfilminge

De ierste drei beuk zien inmiddels verfilmp. Daniel Radcliffe speult dao-in de rol vaan Harry Potter.

[bewirk] Vertaolinge

De beuk zien in tientalle taole vertaold. De Nederlandse vertaoling weurt verzörg door Wiebe Buddingh'. 't Gif nog gein Limburgse versie.

[bewirk] Reacties

De beuk sloge mètein enorm aon en braoke al verkouprecords. Verbaozend väöl volwassene bleke de beuk ouch te kinne waardere. Literatuurcritici zien evels verdeild euver de beuk: väöl vaan hun koume mèt de bekinde reactie tot dit boete de literatuur vèlt, aandere wieze op de hoeg kwaliteit boemèt de beuk gesjreve zien en de noviteit vaan 't gehiel.

Orthodoxe christene höbbe hei en dao tege de beuk geageerd, umtot ze hekserij zouwe verhierlike, wat de Biebel absoluut verbeit. In de Vereinegde Staote is 't zelf tot beukverbrandinge (dao 'n normaol versjijnsel) gekoume. Katholieke geistelike höbbe evels dudelik gemaak tot de beuk gei bezwoer höbbe, umtot ze christelike wierde wie trouw, ierlikheid en naosteleefde propagere.

[bewirk] Trivia

Harry Potter dräög 'n brèl en heet vaan veure euverhangend haor. Um die reje weurt Jan Peter Balkenende dèks "Harry Potter" geneump.

[bewirk] Extern linke

Aafkomstig van Wikipedia, de Vriej Encyclopedie. "http://li.wikipedia.org../../../h/a/r/Harry_Potter_5aec.html"